Broj: 711-I-305-P-373-17/19-04-11

Zagreb, 28. rujna 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice** **Kristine Ikić Baniček, gradonačelnice Grada Siska**,na 23. sjednici, održanoj 28. rujna 2018.g., donosi sljedeću:

**ODLUKU**

 **Postupak za odlučivanje o sukobu interesa protiv dužnosnice Kristine Ikić Baniček, gradonačelnice Grada Siska, povodom okolnosti stupanja u radni odnos ………………… u Gradu Sisku, navedenih u neanonimnoj prijavi podnesenoj 25. listopada 2017.g., neće se pokrenuti, s obzirom da iz prikupljenih podataka i dokumentacije ne proizlazi da je povodom stupanja u radni odnos došlo do moguće povrede odredbi ZSSI-a od strane prijavljene dužnosnice.**

Obrazloženje

Protiv dužnosnice Kristine Ikić Baniček, gradonačelnice Grada Siska, podnesena je 25. listopada 2017.g. neanonimna prijava mogućeg sukoba interesa koja je u knjizi ulazne pošte Povjerenstva zaprimljena pod brojem: 711-U-6536-IK-373/17-01-2, povodom koje se vodi predmet broj P-373/17.

U prijavi se u bitnom navodi da je podnositelj od Grada Siska zatražio informaciju tko je zaposlen na javnom natječaju koji je raspisan za mjesto višeg referenta za odnose s javnošću u Gradu Sisku. U prijavi se dalje navodi kako je, nakon što su službe Grada Siska odbile objaviti imena zaposlenih na javnim natječajima u godini 2015.g., podnositelj zatražio mišljenje Agencije za zaštitu osobnih podataka, od koje je dobio odgovor kako nema zapreka za objavljivanjem podataka. U prijavi se u konačnici navodi kako je Grad Sisak, nakon prijave Agenciji za zaštitu osobnih podataka, počeo objavljivati podatke zaposlenih na natječajima, ali da i dalje odbija objaviti ime zaposlenog na spomenutom natječaju. Podnositelj navodi kako postoji osnovana sumnja da je isti natječaj namješten za osobu ……………………………………………. Slijedom navedenog prijavljuje se mogući sukob interesa dužnosnice Kristine Ikić Baniček u vezi okolnosti zapošljavanja ……………………..

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Kristina Ikić Baniček obnaša dužnost gradonačelnice Grada Siska od 8. lipnja 2017.g. te da je istu dužnost obnašala i u mandatu 2013. – 2017. Stoga je Kristina Ikić Baniček, povodom obnašanja navedene dužnosti, obvezna postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povodom navoda u prijavi Povjerenstvo je pribavilo relevantne podatke i dokumentaciju kako bi utvrdilo postoje li okolnosti koje ukazuju da je prijavljena dužnosnica svojim postupanjem ili propustom počinila povredu odredbi ZSSI-a.

Uvidom u internetske stranice SDP Sisačko-moslavačke županije utvrđeno je kako je Kristina Ikić Baniček navedena kao predsjednica SDP-a Grada Siska, dok je ……………. naveden kao …………… Grada Siska.

U očitovanju Grada Siska, KLASA: 041-04/18-01/1 od 7. veljače 2018.g., navodi se kako se u prilogu očitovanja dostavlja kopija natječajne dokumentacije natječaja na kojem je u Gradu Sisku kao vježbenik na radno mjesto višeg referenta za odnose s javnošću primljen u službu …………... Vježbeniku ………………… je nakon položenog stručnog ispita produžena služba na neodređeno vrijeme na radno mjesto višeg referenta za odnose s javnošću u Upravni odjel za upravne, imovinsko pravne i opće poslove.

Uvidom u priloženu dokumentaciju utvrđeno je kako je Grad Sisak postupak natječaja za prijam u službu vježbenika – viši referent za odnose s javnošću vodilo pod brojem 112-06/15-01/02. Dužnosnica Kristina Ikić Baniček je kao gradonačelnica Grada Siska dana 24. srpnja 2015.g., na temelju članka 8. stavka 3. Pravilnika o unutarnjem redu i Plana prijma u službu, dala Prethodno odobrenje za prijam u službu jednog vježbenika na određeno vrijeme u Upravni odjel za upravne, imovinsko pravne i opće poslove Grada Siska.

Natječaj je raspisala Pročelnica Upravnog odjela za upravne, imovinsko pravne i opće poslove Grada Siska na temelju članka 19. stavka 1. Zakona o službenicima i namještenicima u lokalnoj i područnoj (regionalnoj) samoupravi.

Pročelnica Upravnog odjela za upravne, imovinsko pravne i opće poslove Grada Siska je dana 20. kolovoza donijela rješenje o imenovanju Povjerenstva za provedbu Natječaja za prijam u službu, kojim je za provedbu predmetnog Natječaja imenovala tri člana Povjerenstva za provedbu Natječaja za prijam u službu (u daljnjem tekstu: Povjerenstvo za provedbu natječaja).

Uvidom u Izvješće o provedenom testiranju i rang listi kandidata za prijam u službu na određeno vrijeme – 1 vježbenik na radnom mjestu višeg referenta za odnose s javnošću u Upravnom odjelu za upravne, imovinsko pravne i opće poslove, Povjerenstva za provedbu natječaja, KLASA: 112-06/15-01/02 od 10. rujna 2015.g., utvrđeno je kako je predmetni Natječaj objavljen u „Narodnim novinama“ broj: 88, dana 12. kolovoza 2015.g., te da je Povjerenstvo za provedbu natječaja 9. rujna 2015.g. provelo postupak provjere znanja. Na predmetni Natječaj prijave je dostavilo 5 osoba. Povjerenstvo za provedbu natječaja utvrdilo je da 4 osobe ne ispunjavaju formalne uvjete natječaja, odnosno da formalne uvjete ispunjava samo kandidat …………. Kandidati koji nisu ispunjavali formalne uvjete natječaja obaviješteni su o tome dopisima od 1. rujna 2015.g. Prethodna provjera znanja i sposobnosti kandidata ……………održana je 9. rujna 2015.g. te je kandidat, nakon provjere znanja i održanog intervjua, ostvario ukupno 37,5 bodova.

Pročelnica Upravnog odjela za upravne, imovinsko pravne i opće poslove Grada Siska je dana 14. rujna 2015.g. donijela Rješenje o prijmu u službu, KLASA: UP/I-112-06/15-01/01, kojim je ……………. primljen u službu u Grad Sisak, Upravni odjel za upravne, imovinsko pravne i opće poslove, na radno mjesto višeg referenta za odnose s javnošću u svojstvu vježebenika, na određeno vrijeme od 12 mjeseci. Rješenje o rasporedu na radno mjesto doneseno je 17. rujna 2015.g. Dana 19. rujna 2016.g. pročelnica Upravnog odjela za upravne, imovinsko pravne i opće poslove Grada Siska donijela je Rješenje o produženju službe na neodređeno vrijeme, kojim je vježbeniku ……………., nakon položenog državnog stručnog ispita, produžena služba na neodređeno vrijeme na radnom mjestu višeg referenta za odnose s javnošću u Upravnom odjelu za uprave, imovinskopravne i opće poslove.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika, dok su člankom 5. propisana načela koja su dužnosnici dužni poštivati u obnašanju javnih dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Pritom je člankom 4. stavkom 5. ZSSI-a propisano da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Uvidom u pribavljene podatke i dokumentaciju Povjerenstvo je utvrdilo kako je ………….. u radni odnos u Gradu Sisku stupio nakon provedenog javnog natječaja za mjesto vježbenika - višeg referenta za odnose s javnošću u Gradu Sisku. Za istaknuti je kako je navedeni bio jedini kandidat javnog natječaja s obzirom da je jedini udovoljavao svim formalnim uvjetima natječaja. Dužnosnica Kristina Ikić Baniček nije sudjelovala u predmetnom natječaju, a sve radnje poduzimala je pročelnica Upravnog odjela za upravne, imovinsko pravne i opće poslove Grada Siska, odnosno Povjerenstvo za provedbu natječaja.

U pogledu povezanosti dužnosnice Kristine Ikić Baniček i ………….., iz navoda sadržanih u podnesenoj prijavi, kao niti iz podataka i dokumentacije prikupljenih radi ocjene njezine osnovanosti i vjerodostojnosti, nije utvrđena niti jedna druga činjenica ili okolnost koja bi povezivala navedene dužnosnike osim činjenice da pripadaju istoj političkoj stranci. Povjerenstvo ukazuje da je kroz svoju dosadašnju praksu zauzelo stav da se članstvo dužnosnika i druge fizičke osobe u istoj političkoj stranci ili izbornoj koaliciji stranaka samo po sebi ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali samo ta okolnost nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Slijedom navedenog, na temelju prikupljenih podataka i dokumentacije Povjerenstvo nije steklo saznanja iz kojih bi proizlazilo da je u postupanju dužnosnice Kristine Ikić Baniček došlo do moguće povrede odredbi ZSSI-a te je donijelo odluku kao što je navedeno u izreci ovoga akta.

 PREDSJEDNICAPOVJERENSTVA

 Nataša Novaković, dipl.iur.

Dostaviti:

1. Dužnosnica Kristina Ikić Baniček, osobno
2. Podnositelj, putem dostavljene adrese e-pošte
3. Objava na internetskoj stranici Povjerenstva
4. Pismohrana